b'\n_START_ARTICLE_\nVeli Rat\n_START_SECTION_\nGeografija\n_START_PARAGRAPH_\nVeli Rat le\xc5\xbei na severozahodnem delu Dugega otoka na koncu zaliva \xc4\x8cuna. Obala vzdol\xc5\xbe naselja je porasla z borvci. Ob naselju je lepa pe\xc5\xa1\xc4\x8dena pla\xc5\xbea z novo marino, ki stoji pri vhodu v zaliv. Jugovzhodno od naselja je zaliv Saharun. Severozahodno od naselja pa stoji eden ve\xc4\x8djih in lep\xc5\xa1ih svetilnikov \xc2\xbbVeli Rat\xc2\xab\xc2\xa0postavljen leta 1849._NEWLINE_V zalivu je pomol v obliki \xc4\x8drke L, na katerega se lahko prive\xc5\xbeejo tudi ve\xc4\x8dja plovila. Kadar pihajo severozahodni vetrovi je morje v zalivu vzvalovano. Ob obali v zalivu je \xc5\xa1e ve\xc4\x8d manj\xc5\xa1ih pomolov._NEWLINE_Svetilnik \xc2\xbbVeli Rat\xc2\xab, ki je z vi\xc5\xa1ino 42 metrov najvi\xc5\xa1ji na vzhodni obali Jadrana, oddaja svetlobni signal: B Bl(2) 20s. Nazivni domet svetilnika je 22 milj. Svetilnik ponuja dva apartmaja, v katerem turisti lahko pre\xc5\xbeive dopust._NEWLINE_Marina \xc2\xbbVeli Rat\xc2\xab\xc2\xa0ima 150 privezov v morju in ve\xc4\x8d pomolov. Vhod v zaliv, kjer stoji marina je ozek, \xc5\xa1irok 30 metrov in zavarovan s svetilnikom, ki oddaja svetlobni signal: Z Bl 4s._NEWLINE_Zaliv \xc4\x8cuna je popolnoma zaprt zaliv z vhodom \xc5\xa1irokim 30 in globokim 2,5 metra. Ves zaliv je namenjen sidranju, mogo\xc4\x8de pa se je privezati tudi na boje. Globina morja v zalivu je do 3,5 metra. Dno je blatno, ki dobro dr\xc5\xbei sidro.\n_START_SECTION_\nGospodarstvo\n_START_PARAGRAPH_\nGlavna gospodarska dejavnost kraja je turizem in ribolov. V kraju je poleg marine tudi trgovina in ve\xc4\x8d restavracij. Gostom nudijo turisti\xc4\x8dne sobe in apartmaje.\n_START_SECTION_\nZgodovina\n_START_PARAGRAPH_\nVeli Rat je bil naseljen \xc5\xbee v rimskem obdobju. Dana\xc5\xa1nje naselje pa se v starih zapiskih prvi\xc4\x8d omenja leta 1327; iz tistaga \xc4\x8dasa je verjetno tudi cerkev sv. Ane. V naselju stoji tudi kapelica sv. Nikole - za\xc5\xa1\xc4\x8ditnika mornarjev.'